
Talaj-szerszám kölcsönhatás diszkrételemes modelljének fejlesztése mesterséges intelligencia alkalmazásával

A talajművelés, mely során a talaj és egy talajművelő szerszám mechanikai kölcsönhatásba kerül, évszázadok óta a növénytermesztés fontos művelete. Ennek legfőbb célja, hogy a talajt olyan állapotba hozzuk, mely kedvezően hat a termesztendő kultúrnövényeink fejlődésére, terméshozamára. Ezen vizsgálatokban megérthetjük azokat a fizikai jelenségeket, melyek részben egy művelőszerszám tervezési követelményeinek alapját képzik. Korábbi kutatási eredmények arra mutatnak rá, hogy a művelőszerszám tervezett geometriája és a hozzá választott művelési paraméterek alkalmazása jelentősen befolyásolják a talajművelés eredményét. Csökkenthetik a talajműveléshez szükséges energiát – így a művelési költséget is – és művelés közben az üvegházhatású gázok kibocsájtását. Növelhetik a talaj művelés utáni víztartási képességét.
A talaj-szerszám kölcsönhatás vizsgálatában a művelőszerszámra ható átlagos vontatási ellenállást és a művelés során a talajrészecskék haladását tartjuk a legfontosabb makromechanikai jellemző mennyiségeknek. A talaj-szerszám kölcsönhatás vizsgálatához olyan saját laboratóriumi környezetet alakítottunk ki, melyben a megjelölt makromechanikai talajjellemzőket mérések alapján meg tudjuk határozni. Terveztünk és kalibráltunk egy, a talajba helyezhető aktív nyomkövető rendszert, mely mesterséges intelligenciát alkalmazva képes jellemezni a talaj-szerszám kölcsönhatás közben a talaj haladását. A környezetben nyomkövetéssel kapcsolva mértük a talajban húzott szerszámra ható vontatási ellenállást is.
A talaj-szerszám kölcsönhatás modellezéséhez egy alkalmazható numerikus szimulációs módszer a diszkrét elemes módszer (DEM). A DEM szimulációk részfeladata a szemcsés anyag kalibrálása. A megfelelően kalibrált talaj a talaj-szerszám kölcsönhatás szimulálásakor hiteles eredményeket ad a talajszemcsék mozgásaira és a szerszámra ható talajellenállásra. A modellezett talaj a valós talaj makromechanikai tulajdonságaihoz úgy közelíthető, ha a szemcsés talajmodellben kapcsolódó két szemcse közti fizikailag közvetlenül nem mérhető mikromechanikai paramétereket megfelelően választjuk meg.
Jelen dolgozatunkban rávilágítunk arra, hogy a korábbi manuális anyagkalibrálási folyamat genetikus algoritmus alkalmazásával felgyorsítható és automatizálható.
Kutatásainkat annak reményében folytatjuk, hogy eredményeink a szerszám- és műveléstervezést, valamint ezek optimálási folyamatait numerikus szimulációk segítségével automatizálni és gyorsítani tudják.



